নলকূপের জল খেয়ে মৃত্যু তিন জনের! চাঞ্চল্য মালদায়

ওয়েব ডেস্ক : টানা কয়েকদিন ধরে টানা বৃষ্টি (Rain) হচ্ছে রাজ্যজুড়ে। বৃষ্টিতে ভাসছে মালদার (Malda) বৈষ্ণবনগর থানার চকবাহাদুরপুর গ্রামও। সেখানকার একাধিক জায়গা চলে গিয়েছে জলের তলায়। এই পরিস্থিতিতে নলকূপের জল খেয়ে মৃত্যু হল একই পরিবারের তিন জনের। এই ঘটনায় চাঞ্চল্য ছড়িয়েছে এলাকায়। ইতিমধ্যে ঘটনার তদন্ত শুরু করেছে পুলিশ। দেহগুলিকে পাঠানো হয়েছে ময়নাতদন্তে।

পুলিশ সূত্রে খবর, মৃতদের নাম পুষ্প মণ্ডল(৬৫), বুল্টি মণ্ডল(৩৫) এবং পিউ মণ্ডল (১০)। মৃতদের পরিবারের তরফে দাবি করা হয়েছে, নলকূপের জল খেয়েই প্রথমে অসুস্থ হয়ে পড়েন ওই তিন জন। এর হাসপাতালে ভর্তি করা হয়েছিল তাদের। তবে শেষ রক্ষা হয়নি। জানা গিয়েছে, হাসপাতালে যাওয়ার পথে প্রথমে প্রাণ হারান পিউ মণ্ডল। এর পর চিকিৎসা চলাকালীন মৃত্যু হয় পুষ্প মণ্ডল, বুল্টি মণ্ডলের। এ নিয়ে পুলিশ (Police) সুপার প্রদীপ কুমার যাদব জানিয়েছেন, ঘটনার তদন্ত হচ্ছে। তবে ময়নাতদন্তের রিপোর্ট আসা না পর্যন্ত মৃত্যুর কারণ নিয়ে কিছু বলা যাবে না।

আরও খবর : কলকাতা বিমানবন্দরে প্রধানমন্ত্রী নরেন্দ্র মোদি

অন্যদিকে মালদার (Malda) জেলা মুখ্য স্বাস্থ্য আধিকারিক ডা: সুদীপ্ত ভাদুড়ি বলেছেন, খাবারের বিষক্রিয়া থেকে মৃত্যু হতে পারে তিন জনের। কারণ, সকলেই সেখানকার টিউবওয়েলের জল ব্যবহার করেন। ফলে অনেকে অসুস্থ হয়ে পড়তেন। কিন্তু তা হয়নি। তবে বাড়ির খাবার এবং টিউবওয়েলের জল পরীক্ষা করে দেখা হবে বলে জানিয়েছে স্থানীয় প্রশাসন।

তবে অন্যদিকে এই মৃত্যুর ঘটনা নিয়ে রাজনৈতিক টানাপোড়েন শুরু হয়ে গিয়েছে। স্বাস্থ্য ব্যবস্থা ভেঙে পড়েছে বলে ইতিমধ্যে অভিযোগ করা হয়েছে বিজেপির তরফে। তবে ঘটনার ইতিমধ্যে তদন্ত শুরু করেছে পুলিশ। জল খেয়ে, না এই মৃত্যুর পিছনে রয়েছে অন্য কারণ সেটাও খতিয়ে দেখা হচ্ছে।