ওয়াকফ আইন নিয়ে বড় মন্তব্য মমতার!

ওয়েব ডেস্ক : বছর পেরলেই রাজ্যে হতে চলেছে বিধানসভা নির্বাচন। তার আগে ভোটার তালিকার নিবিড় সংশোধন বা এসআইআর (SIR) নিয়ে উত্তপ্ত বঙ্গ রাজনীতি। তার মাঝেই বুধবার মালদহে (Malda) সভা করলেন মুখ্যমন্ত্রীর মমতা বন্দ্যোপাধ্যায় (Mamata Banerjee)। আর সেখান থেকে ওয়াকফ আইন (Waqf Act) নিলে বড় মন্তব্য করলেন তিনি।

মমতা বলেন, “কোনও কোনও সম্প্রদায় শক্তি বিভাজন করছে, তাদের উদ্দেশে বলছি, ওয়াকফ প্রপার্টি নিয়ে কেন্দ্রের বিজেপি সরকার আইন করেছে। পরিস্কার জেনে রাখুন, আমরা এর বিরুদ্ধে বিধানসভায় প্রস্তাব নিয়ে বারণ করেছি। আমরা সুপ্রিম কোর্টে মামলা করেছি। সেই মামলা এখনও চলছে। তাছাড়াও আমরা যতদিন আছি, আমি এইসব জায়গায় কাউকে হাত দিতে দেব না।” সঙ্গে তিনি বলেন, হিন্দু হোক, মুসলমান হোক, শিখ হোক, খ্রীষ্টান হোক, ধর্মীয় স্থানে হাত দিতে দেব না। আমি ধর্ম নিয়ে রাজনীতি করি না। আমি সব ধর্মকে ভালোবাসি।

আরও খবর : দিল্লির বৈঠকে বঙ্গ বিজেপি নেতাদের ‘ভোকাল টনিক’ মোদির!

মুখ্যমন্ত্রী এদিন বিজেপিকে (BJP) আক্রমণ করে বলেন, ‘বিজেপি তুমি আমায় হিন্দুত্ব শেখাবে না। আমি বলে দিলাম। কারণ আমিও হিন্দুত্ব জানি। জগন্নাথধাম আমরাই করেছি। কালিমন্দির, দক্ষিণেশ্বর স্কাইওয়াক আমরাই করেছি।” পাশাপাশি বিভিন্ন মন্দিরের উন্নয়ন বাংলার রাজ্য সরকারই করেছে বলেই জানিয়েছেন তিনি। মমতা অভিযোগ করে বলেন, বিজেপি আসল ধর্মকে ভুলিয়ে দিতে চাইছে।

প্রসঙ্গত, সংশোধিত ওয়াকফ বিল (Waqf Bill) পাশ হয়ে বর্তমানে আইনে পরিণত হয়েছে। যার ফলে কোনও সম্পত্তিকে ওয়াকফ সম্পত্তি বলে ঘোষণা করার অধিকার আর ওয়াকফ বোর্ডের (Waqf Board) কাছে নেই। জেলাশাসক বা সেই পদমর্যাদার কোনও আধিকারিক সেই সিদ্ধান্ত নেবেন। এর পরেই এ নিয়ে দেশ জুড়ে বিক্ষোভ দেখা গিয়েছিল। তবে কেন্দ্রীয় পোর্টালে সম্প্রতি ওয়াকফ সম্পত্তির নথিভুক্তের কাজ শুরু হয়েছে। তার মাঝেই ওয়াকফ নিয়ে বিজেপিকে কড়া ভাষায় আক্রমণ করলেন তৃণমূলের শীর্ষ নেত্রী।