রেললাইন থেকে উদ্ধার সদ্যোজাতর দেহ! চাঞ্চল্য মালদায়

ওয়েব ডেস্ক : রেললাইনে পড়ে রয়েছে লাল পুঁটলি। তার ভিতর থেকে উদ্ধার হল সদ্যোজাতর (Child) মৃতদেহ। এই ঘটনায় চাঞ্চল্য ছড়ালো মালদার (Malda) মেডিক্যাল কলেজ হাসপাতাল সংলগ্ন এলাকায়। ঘটনার পরেই পুলিশকে খবর দেওয়া হয়। পুলিশ এসে সদ্যোজাতর দেহ উদ্ধার করে। তবে প্রশ্ন উঠছে, ওই সদ্যোজাতর দেহ সেখানে এল কী করে? কে বা কারা ওই শিশুর দেহ ওখানে রেখে গিয়েছে? শিশুটির মৃত্যু কী করে হল? জানা যাচ্ছে এ নিয়ে ইতিমধ্যে তদন্ত শুরু করে দিয়েছে পুলিশ।

স্থানীয় সুত্রে খবর, রেললাইনের ধারে লাল পুটলি পড়ে থাকতে দেখেছিলেন স্থানীয়রা। সামনে যেতেই দেখেন পুঁটলির উপর ভনভন করছে মাছি। এর পরে ওই পুঁটলির কাপড় খুলতেই চোখ কপালে ওঠে স্থানীয়দের। দেখেন ওই পুঁটলির ভিতরে রয়েছে এক সদ্যোজাতর দেহ। ঘটনায় চাঞ্চল্য ছড়ায় এলাকায়। এর পরেই পুলিশকে খবর দেন স্থানীয়রা।

আরও খবর :  গৌড়বঙ্গ বিশ্ববিদ্যালয়ের উপাচার্যকে সরালেন রাজ্যপাল

সূত্রের খবর, যেখান থেকে ওই সদ্যোজাতের দেহ উদ্ধার হয়েছে, সেখানে মেডিক্যাল কলেজের পাশাপাশি রয়েছে প্রচুর নার্সিং হোমও। ফলে সেখানের কোনও হাসপাতাল থেকে আনা হয়েছে সদ্যোজাতের দেহ? না এর পিছনে রয়েছে অন্যকোনও কারণ? তা নিয়ে একাধিক প্রশ্ন উঠতে শুরু করেছে। স্থানীয়দের দাবি, ওই দেহটি ছিল পুত্র সন্তানের। শিশুটি মারা যাওয়ার পর তাকে রেল লাইনের ধারে ফেলে রেখে দেওয়া হয় বলে প্রাথমিক অনুমান করছেন তারা। শিশুটির দেহের পাশে একটি ব্যাগ ছিল বলেও দাবি তাদের।

ঘটনার খবর পেয়েই সেখানে আসে রেল পুলিশ (Police)। পুলিশ আধিকারিক সুশীল কুমার এই ঘটনা নিয়ে বলেছেন, আমরা ঘটনাস্থলে এসে দেখি শিশুপুত্রের দেহ। কোনও নার্সিং হোম থেকে সদ্যোজাতের দেহ ফেলা হয়ে থাকতে পারে বলে অনুমান করছেন তিনি। ঘটনার তদন্ত শুরু হয়েছে বলে খবর।